b'\n_START_ARTICLE_\nTukuma novads\n_START_SECTION_\nDaba\n_START_PARAGRAPH_\nTukuma novads izvietojies Latvijas rietumu da\xc4\xbc\xc4\x81. T\xc4\x81 teritorijai nav pieejas R\xc4\xabgas j\xc5\xabras l\xc4\xab\xc4\x8da piekrastei.\n_START_SECTION_\nReljefs\n_START_PARAGRAPH_\nTukuma novada reljefs ir daudzveid\xc4\xabgs, jo tas atrodas Austrumkursas augstienes, Zieme\xc4\xbckursas augstienes, Viduslatvijas zemienes un Piej\xc5\xabras zemienes teritorij\xc4\x81s. Visos \xc5\xa1ajos rajonos ir at\xc5\xa1\xc4\xb7ir\xc4\xabgi reljefa veido\xc5\xa1an\xc4\x81s apst\xc4\x81k\xc4\xbci. Tukuma novad\xc4\x81 iesniedzas T\xc4\xabre\xc4\xbcu l\xc4\xabdzenuma mala, kura virsa ir l\xc4\x93zeni vi\xc4\xbc\xc5\x86ota. Tur veidoju\xc5\xa1\xc4\x81s p\xc4\x81rmitras teritorijas. Galvenok\xc4\x81rt tie ir augstie purvi, piem\xc4\x93ram, Lielais \xc4\xb6emeru t\xc4\xabrelis. Novada dienvidaustrumu mal\xc4\x81 iesniedzas Viduslatvijas zemienes Zemgales l\xc4\xabdzenums. Lielu Tukuma novada teritoriju aiz\xc5\x86em Austrumkursas augstienes dabas apvidi. Centr\xc4\x81laj\xc4\x81 un dienvidu da\xc4\xbc\xc4\x81 atrodas Sp\xc4\x81rnenes vi\xc4\xbc\xc5\x86otais l\xc4\xabdzenums. Rietumos novad\xc4\x81 iestiepjas Austrumkursas augstienes Saldus pauguraine. Tukuma novada vidusda\xc4\xbc\xc4\x81 zieme\xc4\xbcrietumos iesniedzas Zieme\xc4\xbckurzemes augstienes Vanemas (Talsu \xe2\x80\x93 Tukuma) pauguraine.\n_START_SECTION_\nDer\xc4\xabgie izrakte\xc5\x86i\n_START_PARAGRAPH_\nTukuma novad\xc4\x81 ir sastopams dolom\xc4\xabts, m\xc4\x81ls, sald\xc5\xabdens ka\xc4\xbc\xc4\xb7ie\xc5\xbei, smiltis un grants, k\xc5\xabdra un sapropelis.\n_START_SECTION_\nUpes\n_START_PARAGRAPH_\nTukuma novada austrumu da\xc4\xbcas upes pieder pie Lielupes baseina, rietumu da\xc4\xbcas upes \xe2\x80\x94 pie R\xc4\xabgas j\xc5\xabras l\xc4\xab\xc4\x8da baseina, bet centr\xc4\x81lo un rietumu teritoriju upes \xe2\x80\x94 pie Ventas baseina. Liel\xc4\x81k\xc4\x81s upes Tukuma novad\xc4\x81 ir Abava, Va\xc5\xa1leja, L\xc4\x81\xc4\x8dup\xc4\xabte un Slocene.\n_START_SECTION_\n\xc5\xaadenstilpes\n_START_PARAGRAPH_\nNovad\xc4\x81 ir 31 \xc5\xabdenstilpe, kas liel\xc4\x81ka par 1 ha. Turkl\xc4\x81t Tukuma novad\xc4\x81 atrodas tikai 7 ezeri, kas liel\xc4\x81ki par 20 ha. Liel\xc4\x81kie no tiem ir S\xc4\x93mes ezers, Seklis un Ride\xc4\xbcu dzirnavezers. Ar\xc4\xab da\xc4\xbca no Engures ezera atrodas Tukuma novad\xc4\x81.\n_START_SECTION_\nPa\xc5\xa1vald\xc4\xabba\n_START_PARAGRAPH_\n2017. gada Tukuma novada domes v\xc4\x93l\xc4\x93\xc5\xa1an\xc4\x81s uzvar\xc4\x93ja partija Tukuma pils\xc4\x93tai un novadam, kura ieguva 32,02% v\xc4\x93l\xc4\x93t\xc4\x81ju atbalstu. Bez \xc5\xa1\xc4\xabs partijas dom\xc4\x93 tika iev\xc4\x93l\xc4\x93ta Latvijas Za\xc4\xbc\xc4\x81 partija, Partija "VIENOT\xc4\xaaBA", Latvijas Zemnieku savien\xc4\xabba, No sirds Latvijai un Nacion\xc4\x81l\xc4\x81 apvien\xc4\xabba "Visu Latvijai!"\xe2\x80\x94"T\xc4\x93vzemei un Br\xc4\xabv\xc4\xabbai/LNNK". L\xc4\xabdz \xc5\xa1\xc4\xabm v\xc4\x93l\xc4\x93\xc5\xa1an\xc4\x81m Tukuma novada domes priek\xc5\xa1s\xc4\x93d\xc4\x93t\xc4\x81js bija \xc4\x92riks Lukmans (Tukuma pils\xc4\x93tai un novadam).\n_START_SECTION_\nSports\n_START_PARAGRAPH_\nTukuma novad\xc4\x81 popul\xc4\x81r\xc4\x81kie sporta veidi ir futbols, florbols, basketbols, c\xc4\xab\xc5\x86as sports un vieglatl\xc4\x93tika._NEWLINE_Futbola klubs "Tukums 2000" sp\xc4\x93l\xc4\x93 Latvijas pirmaj\xc4\x81 l\xc4\xabg\xc4\x81 (otra sp\xc4\x93c\xc4\xabg\xc4\x81k\xc4\x81 l\xc4\xabga Latvij\xc4\x81). Florbola klubs "Irlava/Avant" sp\xc4\x93l\xc4\x93 Latvijas pirm\xc4\x81s l\xc4\xabgas (otra sp\xc4\x93c\xc4\xabg\xc4\x81k\xc4\x81 l\xc4\xabga Latvij\xc4\x81) Rietumu grup\xc4\x81._NEWLINE_No Tukuma novada olimpiskaj\xc4\x81s sp\xc4\x93l\xc4\x93s Latviju ir p\xc4\x81rst\xc4\x81v\xc4\x93ju\xc5\xa1i \xc5\xa1\xc4\xb7\xc4\x93pmet\xc4\x93js Dainis K\xc5\xabla (1980), so\xc4\xbcot\xc4\x81js Modris Liepi\xc5\x86\xc5\xa1 (1996, 2000, 2004), so\xc4\xbcot\xc4\x81ja Anita Liepi\xc5\x86a (1996, 2000, 2004), septi\xc5\x86c\xc4\xab\xc5\x86iece L\xc4\xabga K\xc4\xbcavi\xc5\x86a (2000), sprinteris Ronalds Ar\xc4\x81js (2004), skr\xc4\x93j\xc4\x93ja Ieva Zunda (2004, 2008), kamani\xc5\x86u brauc\xc4\x93js Juris Eisaks (1984), rite\xc5\x86brauc\xc4\x93js Kaspars Ozers (1996).'